Нясвіжскі касцёл Божага Цела з’яўляецца першым помнікам архітэктуры барока на тэрыторыі Усходняй Еўропы. Яго ўзнікненне звязана з дзейнасцю Мікалая Крыштафа Радзівіла Сіроткі. Выхаваны ў традыцыях рэфармацыйнага веравучэння князь яшчэ ў юнацтве перайшоў у лона каталіцкай царквы і вырашыў усімі сродкамі спрыяць умацаванню яе становішча ў Вялікім Княстве Літоўскім. Для барацьбы з рэфармацыяй ён запрасіў у Нясвіж ордэн езуітаў. У 1584 г. Сіротка заснаваў езуіцкі калегіум, якому перадаў маёнтак Ліпск з мястэчкам і шэраг вёсак.